[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.11.2009

COM(2009)632 окончателен

Предложение за

РЕШЕНИЕ НА СЪВЕТА

за установяване на позиция на Европейската общност пред Съвета на министрите на Енергийната общност (Загреб, 18 декември 2009 г.)

ОБЯСНИТЕЛЕН МЕМОРАНДУМ

Съветът на министрите на Енергийната общност ще проведе среща на 18 декември 2009 г. в Загреб (Хърватия). С оглед на участието на Европейската общност във вземането на съответните решения e необходимо да бъде установена позиция на Европейската общност съгласно член 300 от Договора и в съответствие с разпоредбите на Решението на Съвета от 29 май 2006 г. относно сключване от страна на Европейската общност на договора за създаване на Енергийна общност.

Предложението за решение на Съвета обхваща всички теми от дневния ред, по които се очаква решение от страна на Съвета на министрите, както е посочено по-долу. Другите теми от дневния ред също са изброени по-долу за информация.

Елементи, по които се очаква решение

Комисията ще изрази позициите на Европейската общност, определени в приложението към предложеното решение, относно следните елементи на решението.

Административни въпроси

Комисията ще одобри предложението, предвиждащо намаляване на броя на задължителните срещи на Съвета на министрите до една (вместо две), като има предвид, че в случай на необходимост могат да се организират извънредни срещи.

Комисията ще одобри изменения на процедурния акт, установяващ правила за набирането, трудовите условия и уравновесеността на географското разпределение на персонала на секретариата, целящи определянето на разумни граници на възможностите за пренасяне на правото на отпуска от един период в друг.

Присъединяване на нови страни към договора

Успешно бяха приключени преговорите с Република Молдова — на 29 април 2009 г., и с Украйна — на 7 октомври 2009 г. Комисията ще одобри приемането на тези две страни при условията, установени в настоящото предложение за решение.

Енергийна ефективност

През юни 2009 г. Съветът на министрите одобри препоръките на Работната група по енергийна ефективност и изиска от секретариата да подготви решение за прилагането на три законодателни акта, а именно:

- Директива 2006/32/ЕО относно ефективността при крайното потребление на енергия и осъществяване на енергийни услуги;

- Директива 2002/91/ЕО относно енергийните характеристики на сградите;

- Директива 92/75/ЕИО относно посочване на консумацията на енергия и други ресурси от домакински уреди в етикети и в стандартна информация, свързана с продуктите, както и на редица директиви за прилагане.

Предложеният срок за прилагане е 31 декември 2011 г.

Работната група направи преглед и одобри проекторешението и на 24 септември 2009 г. Постоянната група на високо равнище постигна споразумение за внасяне на проекторешението в Съвета на министрите за вземане на решение.

Комисията ще одобри решението на Съвета на министрите за прилагане на горепосочените директиви в Енергийната общност.

Други елементи

Точки, които няма да се обсъждат

Комисията ще одобри заключенията на двете предходни срещи на Постоянната група на високо равнище и ще се запознае със следните доклади:

- доклад за изпълнението на Работната програма на Енергийната общност;

- годишен доклад за 2009 г., съгласно член 52 от договора за Енергийната общност;

- предварителен доклад за изпълнението на бюджета за 2009 г.

Възобновяеми енергийни източници

Комисията ще се запознае с доклада на председателя на Работната група по енергетика и ще продължи да подкрепя дейностите по подготовката за вземане на решение през 2010 г. за прилагане на Директива 2009/28/ЕО[1] в Енергийната общност.

Сигурност на доставките

Освен това Комисията ще се стреми към размяна на виждания относно очакваната ситуация в енергоснабдяването през зимата на 2009—2010 г. Тя ще се запознае с актуалното състояние на изпълнението на договора по отношение на сигурността на доставките и ще представи предложение за регламент на Европейския парламент и на Съвета относно мерки за запазването на сигурността на доставките на природен газ и за отменяне на Директива 2004/67/ЕО.

Инвестиции

Комисията ще одобри актуализирания индикативен списък на приоритетни инфраструктурни проекти в страните по договора и ще работи за продължаване на ангажимента на международните финансови организации в подкрепа на тези проекти.

Уреждане на спорове

Комисията ще се запознае с напредъка по неуредените спорове и ще продължи да подкрепя усилията на секретариата за намиране на решения чрез преговори.

Офис за координирани търгове

Комисията ще се стреми към размяна на виждания относно постигнатия напредък и перспективите за създаване на офис за координирани търгове.

Дейности на регулаторния съвет на Енергийната общност

Комисията ще се запознае с доклада за дейностите на регулаторния съвет на Енергийната общност и с приоритетите за периода 2010—2011 г.

Трети пакет от документи за вътрешния пазар

Комисията ще насърчи предварителната обмяна на виждания по отношение на прилагането на мерките от Третия пакет за вътрешния пазар в Енергийната общност.

Меморандум за разбирателство по социалните въпроси

В допълнение към предложените точки на дневния ред, Комисията ще насочи вниманието на страните по договора към напредъка, постигнат при прилагането на Меморандума за разбирателство по социалните въпроси, и по-специално към заключенията на 2-рия Социален форум, проведен на 13 и 14 октомври 2009 г. в Загреб. Комисията ще напомни също, че от страните по договора се очаква да подпишат Меморандума за разбирателство по социалните въпроси и да участват в свързаните дейности.

Предложение за

РЕШЕНИЕ НА СЪВЕТА

за установяване на позиция на Европейската общност пред Съвета на министрите на Енергийната общност (Загреб, 18 декември 2009 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 300, параграф 2, алинея втора от него,

като взе предвид Решението на Съвета за сключване от страна на Европейската общност на договора за създаване на Енергийна общност (2006/500/EО — 29 май 2006 г.), и по-специално членове 4 и 5 от него,

като взе предвид предложението на Комисията,

РЕШИ:

Член единствен

С оглед на срещата на Съвета на министрите на Енергийната общност, която ще се проведе в Загреб на 18 декември 2009 г., позицията на Общността по въпросите, попадащи в обхвата на член 300, параграф 2, алинея втора от Договора, е изложена в приложението към настоящото решение.

Съставено в Брюксел,

За Съвета

Председател

ПРИЛОЖЕНИЕ

Позиция на Европейската общност

- Европейската общност одобрява решението на Съвета на министрите за изменение на член 50 от договора за Енергийната общност.

- Европейската общност одобрява предложените изменения на процедурния акт, установяващ правила за набирането, трудовите условия и уравновесеността на географското разпределение на персонала на секретариата.

- Европейската общност одобрява решенията на Съвета на министрите относно приемането на Република Молдова и Украйна в Енергийната общност, при условие че се внесат следните изменения:

- добавя се последно съображение към решенията на Съвета на министрите във връзка с приемането на Република Молдова и Украйна: „В сектора на природния газ се изисква да бъде отделено специално внимание на изпълнението на задълженията, произтичащи от приемането в Енергийната общност, поради значението на този сектор за сигурността на доставките за всички страни по договора,“

- в края на член 1, параграф 2 от решенията на Съвета на министрите, отнасящ се до приемането на Република Молдова и Украйна в Енергийната общност, се добавя следният текст: „Преди да подпише настоящия протокол президентът, по споразумение с вицепрезидента, представляващ Европейската общност, се уверява, че е бил приет и е влязъл в сила закон за сектора на природния газ съгласно Директива 2003/55/ЕО.“

- Европейската общност одобрява решението на Съвета на министрите във връзка с прилагането в Енергийната общност на Директива 2006/32/ЕО относно ефективността при крайното потребление на енергия и осъществяване на енергийни услуги, Директива 2002/91/ЕО относно енергийните характеристики на сградите и Директива 92/75/ЕИО относно посочване на консумацията на енергия и други ресурси от домакински уреди в етикети и в стандартна информация, свързана с продуктите, както и относно изпълнението на редица директиви за прилагане.

[1] OВ L 140, 5.6.2009 г., стр. 16.